อุ้มภาษีน้ำมัน โต้งคุยปตท. ค่าการตลาด
คลังเล็งเสนอ ครม.ขึ้นหรือคงภาษีสรรพสามิตน้ำมันดีเซล โต้งหาทางบีบ ปตท.ลดค่าการตลาดที่สูงถึงลิตรละ 5 บาท
18 ก.พ. 2555

คลังเล็งเสนอ ครม.ขึ้นหรือคงภาษีสรรพสามิตน้ำมันดีเซล โต้งหาทางบีบ ปตท.ลดค่าการตลาดที่สูงถึงลิตรละ 5 บาท
นายกิตติรัตน์ ณ ระนอง รองนายกรัฐมนตรีและ รมว.คลัง กล่าวว่า จะเสนอต่อที่ประชุมคณะรัฐมนตรี (ครม.) ให้ต่ออายุมาตรการลดภาษีสรรพสามิตที่ปัจจุบันจัดเก็บที่ 0.005 บาทต่อลิตร ที่จะครบกำหนดถึงวันที่ 29 ก.พ. 2555 นี้ ออกไปอีก 1 เดือน เพื่อให้สอดรับกับนโยบายการปรับขึ้นค่าจ้างขั้นต่ำ 300 บาทต่อวัน ที่จะเริ่มนำร่อง 7 จังหวัดเดือน เม.ย.นี้
ขณะที่ นายทนุศักดิ์ เล็กอุทัย รมช.คลัง กล่าวว่า กระทรวงการคลังเห็นว่ารัฐบาลจำเป็นต้องคงภาษีน้ำมันดีเซลไว้ที่เดิม เพราะปัจจุบันค่าการตลาดของผู้ผลิตสูงอยู่แล้ว ดังนั้นหากผู้ผลิตหรือโรงกลั่นคิดถึงประชาชน ยอมลดผลต่างกำไรลงบ้างเพื่อไม่ให้ราคาน้ำมันสูงเกินไป
รมช.คลัง กล่าวว่า นายกิตติรัตน์ซึ่งกำกับกระทรวงพลังงานอยู่ด้วย จะเป็นผู้ไปเจรจากับบริษัท ปตท. ให้ลดค่าการตลาดลง จากปัจจุบันซึ่งสูงถึง 1-5 บาทต่อลิตร โดยเฉพาะน้ำมันเบนซินที่สูงถึงลิตรละ 5 บาท ซึ่งถือว่าสูงมาก
นอกจากนี้ รัฐบาลจะดูแลราคาน้ำมันดีเซลไม่ให้ปรับสูงขึ้น เพราะการขนส่งถือเป็นต้นทุนสำคัญอย่างหนึ่งของกระบวนการผลิต การปรับขึ้นภาษีสรรพสามิตแต่ละบาทจะสร้างผลกระทบมาก แต่ก็ต้องไม่บิดเบือนกลไกตลาด ซึ่งที่ผ่านมานโยบายลดภาษีสรรพสามิตได้ทำให้รายได้ของกรมสรรพสามิตหายไปถึงเดือนละ 9,000 ล้านบาท รวมแล้วกว่า 9 หมื่นล้านบาท
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) กล่าวว่า ราคาน้ำที่ปรับสูงขึ้นคาดว่าจะเป็นการขึ้นชั่วคราวภายใน 1-3 เดือนนี้ ซึ่งจะไม่ส่งผลกระทบกับการขยายตัวทางเศรษฐกิจปีนี้ คาดว่าจะโตได้ 5%